Geagte Ouer/Voog

**COVID-19: TERUGKEER SKOOLTOE NA DIE GRENDELTYD**

Dankie vir u begrip die afgelope maand. Daar was baie gerugte rakende skoolsake wat die rondte gedoen het – party was waar, en ander slegs sensasie. Die verandering van infasseringsdatums het ook baie verwarring veroorsaak, maar dit lyk asof dinge darem nou gefinaliseer is.

Ons doen van Meerhofskool se kant af alles moontlik om dinge hier by die skool so veilig as moontlik te maak vir u kind, maar soos ons almal weet, is dit onseker tye en kan ons geen waarborge gee nie.

Ons besef daar is ouers wat bekommerd is oor hul kinders se veiligheid en twyfel of hulle die kinders moet terugstuur in die huidige “Virus-klimaat”. Ons wil graag die volgende feite aan u deurgee sodat u ‘n ingeligde besluit kan neem:

* Leerders van 15 jaar en jonger is skoolpligtig en aangesien die Minister van Onderwys die heropening van skole amptelik aangekondig het, is dit ‘n oortreding van die skolewet indien hulle nie skool bywoon nie.
* Indien u dit dus oorweeg om u kind uit die skool uit te hou vir die res van die jaar, sal die leerder heel moontlik die jaar moet herhaal.
* Ouers moet besef dat leerders by die skool moet wees vir assesserings, toetse, mondelings en praktiese opdragte. Indien hulle hierdie punte verbeur kan dit hulle jaarpunte negatief beïnvloed.
* Alhoewel ons spesiale reëlings sal tref vir leerders met komorbiditeite (ons Siekeboeg het alreeds ‘n lys gemaak), moet hulle steeds deur die skool geassesseer word. Die skool sal wel hulp verleen waar moontlik, kom bespreek dit asseblief met ons.
* Aangesien die leerder dan ‘n ingeskrewe leerder van Meerhofskool bly, sal u as ouers steeds verantwoordelik wees vir die vereffening van skoolgeld. Alhoewel die leerder nie fisiek in die klas sit nie, kry hy/sy alle leermateriaal en hulp van die onderwyser.
* Vir die klasse wat nog nie ingefasseer is nie, sal werk gereeld huistoe gestuur word soos wat die onderwysers die afgelope 2 maande gedoen het. Google Classroom gaan ook deur sekere vakke en grade gebruik word.
* Daar is ouers wat navraag doen oor aanlyn-klasse – soos bv. Zoom. Dit neem baie data en die gebrek aan genoeg data kan dan veroorsaak dat leerders die klasse mis.
* Daar is ouers wat hul kinders uit die skool wil haal om tuisonderrig te doen. *Hier is ‘n paar dinge wat u in gedagte moet hou*:
* Die leerder word in hierdie geval gederegistreer by Meerhofskool en indien u volgende jaar wil terugkom sal u weer deur die hele evalueringsproses moet gaan soos deur ons toelatingsbeleid bepaal.
* Die leerder sal by ‘n geregistreerde tuisonderrigprogram ingeskryf moet word en u sal die Departement van Onderwys in kennis moet stel.
* Maak seker van die tuisonderriginstansie se akkreditasie. Dit is geweldig belangrik aangesien alle tuisonderigprogramme nie op die standaard van die Departement van Onderwys is nie. Leerders wat by Meerhofskool wou inskryf moes al in die verlede ‘n jaar herhaal aangesien die tuisonderrigprogram wat hulle gevolg het, nie op standaard was nie. Die leerder sal voor hertoelating weer geëvalueer word om die korrekte graad van plasing te bepaal.
* Leerders sal ook nie na ‘n volgende graad oorgeplaas word indien die instansie nie ‘n formele en amptelike rapport uitreik nie.
* Indien u kind voor die grendeltydperk in die koshuis was en nou nie meer in die koshuis gaan inwoon nie, moet u die skool laat weet aangesien ons geweldig baie beplanning het om te doen vir die terugkeer van die hele skool.
* Indien u besluit om u kind uit die skool te haal, om welke rede ook al, stel asseblief die skool skriftelik in kennis.

Indien u nog vrae het, kontak gerus die skool. Elke kind is vir ons kosbaar en die veiligheid van ons leerders en personeel is van kardinale belang.

Meerhofgroete

MNR DJ VAN DER MERWE  
SKOOLHOOF